ભગવાન જગન્નાથ જ્યાં બિરાજમાન છે એ પાવન પુરી અને ઓરિસ્સાની અનેક ચેતનાઓથી સભર એવી ભૂમિ ભુવનેશ્વરમાં આપણે રામકથાનો પ્રારંભ કરવા જઈ રહ્યા છીએ. ‘રામચરિતમાનસ’માં ગોસ્વામીજીએ ‘ભુવનેશ્વર’ નામનું ખૂબ પુણ્ય સ્મરણ કર્યું છે. ભુવનેશ્વર એટલે ભગવાન રામ. ભુવનેશ્વર અર્થાત્ પરમાત્મા, ઈશ્વર, બ્રહ્મ, ભગવાન તમે જે કહો તે. એક સર્વોચ્ચ સત્તા. રામ છે ભુવનેશ્વર. તેઓ માત્ર દશરથના ભવનના જ નિવાસી નથી; તત્ત્વતઃ તેઓ ભુવનેશ્વર છે. આપણા માટે સીમિત બનીને તેઓ રમી રહ્યા છે, પરંતુ રામ તત્ત્વતઃ બ્રહ્મ છે; રામ વ્યાપક ભુવનેશ્વર છે.